NARIADENIE KOMISIE (ES) č. 2122/2005
z 22. decembra 2005,
ktorým sa stanovuje dodatočná suma, ktorá sa má vyplatiť na citrusové ovocie na Cypre v súlade s nariadením (ES) č. 634/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na nariadenie Komisie (ES) č. 634/2004 z 5. apríla 2004, ktorým sa ustanovujú prechodné opatrenia na uplatňovanie nariadenia Rady (ES) č. 2202/96 a nariadenia (ES) č. 2111/2003 z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (1), a najmä na jeho článok 2,
keďže:
(1)
Množstvá citrónov, grapefruitov, pomiel a pomarančov, na ktoré sa vzťahujú žiadosti o pomoc na hospodársky rok 2004/2005 podľa oznámení členských štátov v súlade s článkom 39 ods. 1 písm. c) nariadenia Komisie (ES) č. 2111/2003 z 1. decembra 2003 ustanovujúceho podrobné pravidlá uplatňovania nariadenia Rady (ES) č. 2202/96, ktorým sa zavádza program pomoci pre pestovateľov niektorých druhov citrusového ovocia (2), neprekračujú prah Spoločenstva. Po skončení hospodárskeho roku 2004/2005 by sa preto mala Cypru vyplatiť dodatočná suma.
(2)
Členské štáty oznámili v súlade s článkom 39 ods. 1 písm. c) nariadenia (ES) č. 2111/2003 množstvá malého citrusového ovocia spracovaného v rámci programu pomoci. Na základe týchto údajov sa zistilo prekročenie prahu Spoločenstva pre spracovanie o 49 220 ton. V rámci tohto prekročenia sa zistilo prekročenie príslušného prahu na Cypre. Suma pomoci vzťahujúcej sa na mandarínky, klementínky a satsumy uvedená v prílohe I k nariadeniu (ES) č. 2202/96 sa preto na hospodársky rok 2004/2005 musí na Cypre znížiť o 17,83 %.
(3)
Výrobcovia z Českej republiky, Estónska, Lotyšska, Litvy, Maďarska, Malty, Poľska, Slovinska a Slovenska nepredložili na hospodársky rok 2004/2005 nijakú žiadosť o pomoc, pokiaľ ide o citrusové ovocie určené na spracovanie. V týchto členských štátoch by sa preto v uvedenom hospodárskom roku nemali dodatočné sumy vyplatiť,
PRIJALA TOTO NARIADENIE:
Článok 1
Dodatočná suma pomoci pre Cyprus na hospodársky rok 2004/2005, ktorá sa má poskytnúť na základe nariadenia (ES) č. 2202/96 na citróny, grapefruity a pomelá, pomaranče a malé citrusové ovocie dodané na spracovanie, sa uvádza v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2005